Besige krieketkalender ’n uitdaging vir spelersQuinton de Kock (Foto: Hansie Linde) ’n Rukkie nadat Quinton de Kock ’n onoorwonne 92 lopies in die laaste eendagwedstryd teen Engeland geslaan het, het die talentvolle Suid-Afrikaanse paaltjiewagter met Ben Stokes saamgestem: Die wêreld se voorste spelers gaan ’n opdraande stryd voer om op hul beste in al drie formate te wees. De Kock het vroeër sy uittrede uit toetskrieket aangekondig om meer tyd saam met sy jong gesin deur te bring. Verlede week het Ben Stokes besluit dat hy klaar is met eendagkrieketwedstryde omdat drie verskillende krieketformate net nie meer vir hom volhoubaar is nie. “Nie net kan ek aan my lyf voel dat ek al hoe moeër weens die besige skedule word nie, maar ek dink ook dat ek in die plek van ’n ander speler staan wat gereed is om sy bes vir die span te lewer,” het Engeland se toetskaptein gesê. De Kock sê spelers sal self hierdie besluit moet neem. “As hulle voel dat hulle in toets-, eendag- en T20-wedstryde kan speel, is ek bly vir hulle onthalwe. Ek is egter tevrede met hoe dinge vir my uitgedraai het.” Hy erken egter dat sy skedule eintlik nog net so besig soos altyd is danksy al die verskillende T20-toernooie. Hy sal onder meer in Engeland vir The Hundred-reeks bly, waarna hy na die Wes-Indiese Eilande vir hul plaaslike T20-toernooi sal vertrek. Dan is daar nog sy Protea-pajamakrieketpligte en die komende Wêreldbeker-toernooi in Australië. Ben Stokes sal voortaan net toets- en T20-krieket vir Engeland speel. Foto: Lindsey Parnaby/AFP. “Ek is weliswaar nadergetrek om in ’n paar T20-toernooie te speel, maar ek is tevrede om dit te doen. Dit is steeds ’n opoffering, maar ek bereik stelselmatig die ouderdom waar ek my loopbaan in oënskou moet neem,” het die 29-jarige De Kock gesê. Met verskeie internasionale spelers – onder wie Australië se Usman Khawaja – wat meen dat eendagkrieket besig is om ’n stadige dood te sterf, brand die ambisievuur nog helder in De Kock en kie. Die droom om die silwerware in die 50-boulbeurtformaat omhoog te hou is ongetwyfeld die groot dryfveer. “Ek dink daar is nog ’n toekoms vir eendagkrieket en baie van ons (sy Suid-Afrikaanse spanmaats) droom nog om die Wêreldbeker-toernooi in dié formaat te wen.” Bairstow wil nog in al drie formate speel Intussen het Engeland se Jonny Bairstow erken dat die propvol krieketkalender ’n uitdaging kan wees, maar dat hy graag vir so lank moontlik in al drie formate van die spel sal wil speel. “’n Mens sal seker die een of ander tyd ’n besluit moet neem, maar vir my gaan dit eers ’n rukkie moet wag. Ek is mal daaroor om Engeland in al drie spanne te verteenwoordig,” het Bairstow gesê.